Vă reamintim că un pensionar care locuiește în blocul de pe strada Vaida Voievod, unde a făcut deratizare aceeași firmă care a cauzat tragedia de pe Miorița 8, a declarat presei că el nu a plecat niciunde. Blocul a fost evacuat de două ori, prima dată luni seara, iar apoi marți seara, după plecarea jurnaliștilor care erau acolo să relateze întoarcerea oamenilor în case. Locatarii au fost lăsați să intre inclusiv să își facă mâncare în apartamentele care, ulterior, au fost evacuate a doua oară de autorități.

Joi dimineața, când blocul era încă „evacuat”, un pensionar a povestit jurnaliștilor că el nu a plecat niciunde, nici luni și nici marți.

„Eu de acum sunt evacuat. Eu am avut totul, alimente acasă, sunt la pensie. De două-trei zile nu ies afară. Nu are rost așa să mă plimb. Acum mi-au spus poliția. Azi-noapte am dormit acasă la mine, aici. Întrebații pe alții, care sunt de două-trei zile evacuați. Eu mai înainte, o jumătate de oră am ieșit. Patru-cinci zile am stat acasă, mi-am făcut aprovizionarea, sunt pensionar. Am fost acasă la televizor și am dormit. Au bătut la ușă. Dacă trece o oră-două mă ia cu somn. Trebuie să mă duc la doctor. Autoritățile au spus că să se facă analize și probabil deseară. Am frigider, trebuie să-l scot din priză, mă duc să-l scot din priză…”, a declarat pensionarul, joi dimineață.